b'\n_START_ARTICLE_\nEl Rahal de Naham\xc3\xa9n\n_START_PARAGRAPH_\nEl Rahal de Naham\xc3\xa9n (o Nahamen\xc3\xad) era una antiga propietat rural situada a la Vall de Xal\xc3\xb3, a la comarca de la Marina Alta.\n_START_SECTION_\nrahals o finques\n_START_PARAGRAPH_\nEls rahals dels musulmans eren finques particulars de cultiu o d\'esbargiment, o amb les dues funcions alhora. El propietari d\'un rahal solia ser un personatge il\xc2\xb7lustre o un alt funcionari civil o militar. D\'aquest Naham\xc3\xa9n no se\'n t\xc3\xa9 cap altra refer\xc3\xa8ncia biogr\xc3\xa0fica, tret de la seua titularitat dominical sobre el rahal. I \xc3\xa9s, precisament, la condici\xc3\xb3 de terratinent la que fa pensar que l\'esmentat Naham\xc3\xa9n seria membre de la classe social alta. Aquesta consideraci\xc3\xb3, unida al fet que a la Vall de Xal\xc3\xb3 nom\xc3\xa9s hi ha dos rahals -aquest i el de Saneig- enfront de l\'abund\xc3\xa0ncia d\'alqueries, obliga a suposar que el rahal constituiria un tipus de propietat d\'acc\xc3\xa9s restringit.\n_START_SECTION_\nalqueries i rahals\n_START_PARAGRAPH_\nEn l\'\xc3\xa8poca musulmana, rahal i alqueria no eren paraules sin\xc3\xb2nimes: un rahal designava una explotaci\xc3\xb3 agr\xc3\xa0ria d\'un \xc3\xbanic propietari, mentre que una alqueria era un llogarret, habitat generalment per camperols que tenien vincles de parentiu per procedir d\'un avantpassat com\xc3\xba, el nom del qual solia perpetuar-se en la topon\xc3\xadmia com a segon element de mots compostos amb "Beni-". (Beni+Al\xc3\xad<Benial\xc3\xad; Beni+Badr<Benib\xc3\xa9der; Beni+Ibrahim<Benibrahim<Benibrai; Beni+Mussa<Benimussa; Beni+Omar<Beniomar, etc.).\n_START_SECTION_\nIncertesa sobre la localitzaci\xc3\xb3\n_START_PARAGRAPH_\nAmb les dades hist\xc3\xb2riques de qu\xc3\xa8 a hores d\'ara es disposa, resulta del tot impossible fixar la localitzaci\xc3\xb3 exacta del Rahal de Naham\xc3\xa9n dins del territori de la Vall de Xal\xc3\xb3; per\xc3\xb2, \xc3\xa9s molt probable que estigu\xc3\xa9s situat a la vora del riu Xal\xc3\xb3-Gorgos, perqu\xc3\xa8 aquestes finques de gent acomodada solien ocupar les terres m\xc3\xa9s f\xc3\xa8rtils de les riberes fluvials. Per la mateixa ra\xc3\xb3 tampoc se\'n pot saber res de la seua extensi\xc3\xb3 ni si estava emmurallat o no.'